Document ID: 32012D0011

РЕШЕНИЕ ЗА ИЗПЪЛНЕНИЕ НА КОМИСИЯТА
от 18 ноември 2011 година
за приемане на пети актуализиран списък на териториите от значение за Общността в Субполярния биогеографски регион
(нотифицирано под номер C(2011) 8195)
(2012/11/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Субполярният биогеографски регион, посочен в член 1, буква в), подточка iii) от Директива 92/43/ЕИО, обхваща части от намиращите се в рамките на Съюза територии на Финландия и Швеция и намиращите се в рамките на Съюза територии на Естония, Латвия и Литва в съответствие с биогеографската карта, одобрена на 20 април 2005 г. от комитета, създаден по силата на член 20 от посочената директива, наричан по-долу „Комитетът по местообитанията“.
(2)
В контекста на започналия през 1995 г. процес е необходимо да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Съюза.
(3)
Първоначалният списък и първите четири актуализирани списъка с територии от значение за Общността в Субполярния биогеографски регион по смисъла на Директива 92/43/ЕИО бяха приети с решения 2005/101/ЕО (2), 2008/24/ЕО (3), 2009/94/ЕО (4), 2010/46/ЕС (5) и 2011/84/ЕС (6) на Комисията. Въз основа на член 4, параграф 4 и член 6, параграф 1 от Директива 92/43/ЕИО съответната държава-членка определя териториите, включени в списъка с територии от значение за Общността в Субполярния биогеографски регион, като специални области на защита, във възможно най-кратък срок, но не по-късно от шест години, като установява приоритети за защита и необходимите мерки за защита.
(4)
В контекста на динамично приспособяване на мрежата „Натура 2000“ списъците на териториите от значение за Общността се преразглеждат. Затова е необходимо пето актуализиране на списъка на териториите в Субполярния регион.
(5)
От една страна, петото актуализиране на списъка на териториите от значение за Общността в Субполярния биогеографски регион е необходимо, за да се включат допълнителните територии, които са предложени в периода от 2009 г. насам от държавите-членки като територии от значение за Общността в Субполярния биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да се прилагат за тези допълнителни територии във възможно най-кратък срок и най-късно в рамките на шест години от приемането на петия актуализиран списък на местообитанията от значение за Общността за Субполярния биогеографски регион.
(6)
От друга страна, петото актуализиране на списъка на териториите от значение за Общността в Субполярния биогеографски регион е необходимо, за да бъде отразена всяка промяна в информацията за териториите, представена от държавите-членки след приемането на първоначалния и на първите четири актуализирани списъка на Съюза. В този смисъл петият актуализиран списък на териториите от значение за Общността в Субполярния биогеографски регион представлява консолидиран вариант на списъка на териториите от значение за Общността в Субполярния биогеографски регион. Необходимо е да се подчертае, че за всяка територия, включена в петото актуализиране на списъка на териториите от значение за Общността в Субполярния биогеографски регион, задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да се прилагат във възможно най-кратък срок и най-късно в рамките на шест години след приемането на този списък на териториите от значение за Общността, в който въпросната територия е включена за първи път.
(7)
По отношение на Субполярния биогеографски регион списъците на предложените територии от значение за Общността по смисъла на член 1 от Директива 92/43/ЕИО са предадени на Комисията в периода между януари 2003 г. и октомври 2010 г. от съответните държави-членки в съответствие с член 4, параграф 1 от посочената директива.
(8)
Заедно със списъците на предложените територии е представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на Натура 2000 обекти (7).
(9)
Информацията включва картата на територията, изпратена от съответната държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от съответните държави-членки, който определя също така териториите с приоритетни типове естествени местообитания или с приоритетни биологични видове, следва да се приеме пети актуализиран списък на териториите, избрани за територии от значение за Общността в Субполярния биогеографски регион.
(11)
Познанието за съществуването и разпространението на биологичните видове и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на равнището на ЕС са направени въз основа на най-добрата налична към настоящия момент информация.
(12)
Някои държави-членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои биологични видове. За тези биологични видове и типове местообитания, следователно, не може да се направи заключението, че мрежата „Натура 2000“ е завършена. Като се вземе предвид времето, необходимо за получаването на информацията и за постигането на споразумение с държавите-членки, е необходимо да се приеме пети актуализиран списък на територии, който трябва да бъде преразглеждан в съответствие с член 4 от Директива 92/43/ЕИО.
(13)
Като се има предвид, че остават непълни данните за съществуването и разпределението на някои от естествените типове местообитания от приложение I и на някои биологични видове от приложение II към Директива 92/43/ЕИО, не може да се направи извод дали мрежата „Натура 2000“ е завършена или незавършена. Ако е необходимо, списъкът следва да се преразгледа в съответствие с разпоредбите на член 4 от Директива 92/43/ЕИО.
(14)
За постигане на по-голяма яснота и прозрачност Решение 2011/84/ЕС следва да бъде отменено.
(15)
Предвидените в настоящото решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Петият актуализиран списък на териториите от значение за Общността в Субполярния биогеографски регион в съответствие с член 4, параграф 2, трета алинея от Директива 92/43/ЕИО е представен в приложението към настоящото решение.
Член 2
Решение 2011/84/ЕС се отменя.
Член 3
Адресати на настоящото решение са държавите-членки.
Съставен в Брюксел на 18 ноември 2011 година.

Labels: 18
20